### Resume

En privat bygherre har anmodet om, at få udarbejdet lokalplan til ombygning af det gamle [adresse] til boliger. De gamle bygninger ombygges til mellem 95-100 boliger som henholdsvis etageboliger, rækkehuse og ét parcelhus. En enkelt bygning samt en glasgang, som ikke kan bruges, rives ned. Lokalplanområdet indeholder desuden parkeringspladser samt større fælles friarealer. Vejadgangen til området bliver udelukkende fra [adresse]. Lokalplanen har været i offentlig høring fra 10. oktober 2022 til 5. december 2022. Der er ikke kommet bemærkninger til lokalplanforslaget eller kommuneplantillæg nr. 11, men Teknisk Udvalg har besluttet at bygning nr. 18 skal nedrives. Der er derfor anledning til, at anbefale ændringer i lokalplanen.

### Sagsfremstilling

![](data:image/png;base64...)

Figur 1: Kort over lokalplanområdet

Planens historik

Teknisk Udvalg besluttede på mødet 5. oktober 2021, punkt 225, at igangsætte udarbejdelse af lokalplan nr. 1351 og tillæg nr. 11

Tillægget har været i fordebat fra 1. november 2021 til 15. november 2021.

Byrådet besluttede på møde 5. oktober 2022, pkt. nr. 169, at sende lokalplanforslaget og tillægget i offentlig høring.

Lokalplanen og tillægget har været i offentlig høring fra 10. oktober 2022 til 5. december 2022.

Teknisk Udvalg besluttede på mødet 17. januar 2023, pkt. nr. 18, at ændre i lokalplanen.

Lokalplanen har fra 18. januar til 23. januar 2023 været i partshøring ved ejer af ejendommen.

Indsigelser

Der er ikke indkommet indsigelser til lokalplanen eller kommuneplantillægget.
Dog har Teknisk Udvalg besluttet, at bygning nr. 18, det gamle indgangsparti til sygehuset, hvor der kunne etableres to rækkehuse, skal fjernes forud for ibrugtagning af ny bebyggelse. Beslutningen har været i partshøring ved ejer som har accepteret, at bygning nr. 18 nedrives.

Forvaltningen har desuden en teknisk rettelse til lokalplanforslaget, idet der fejlagtigt står, at eksisterende bygningerne er i tre etager med udnyttet tagetage. I stedet skal der stå at eksisterende bygninger er i op til fire etager og kan benyttes i fire etager, hvoraf fjerde etage er den udnyttede tagetage.

Overtagelsespligt/Frafaldserklæring

Lokalplanområdet er privatejet og i byzone, og en frafaldserklæring er derfor ikke nødvendig.

### Klima og resiliensvurdering

Nyt byggeri og anlægsarbejde vil altid øge udledningen af CO2.
I lokalplanområdet er der eksisterende bygninger af høj kvalitet, som kan genanvendes til boliger. Genbrug af bygninger nedbringer udledningen af CO2 markant. Dette medvirker til at reducere lokalplanens forventede klimaaftryk.

### Sagens videre forløb

Sagen skal behandles af Økonomiudvalget og byrådet.

### Historik

Teknik- og Miljødirektøren indstiller, 17. januar 2023, pkt. 18:
at udvalget anbefaler over for Byrådet, at lokalplan nr. 1351 og tillæg nr. 11 til [adresse] 2021-2033 vedtages endeligt.

Beslutning
Udvalget ønskede at bygning 18 nedrives, hvorfor sagen går retur til forvaltningen mhbp. partshøring.
Verner Henriksen var fraværende.

### Teknik- og Miljødirektøren indstiller,

|  |  |
| --- | --- |
| at | udvalget anbefaler over for Byrådet, at lokalplan nr. 1351 og tillæg nr. 11 til [adresse] 2021-2033 vedtages endeligt med de af forvaltningen indstillede ændringer. |

### Beslutning

Anbefalet.